依韻和胡武平懷京下游好
作者：梅堯臣
朝代：宋

paragraphs: 南國易悲愁，西風起高樹。
枯荷復送雨，度雁寧知數。
欲問北來音，繫書復若故。
冥飛杳無跡，弋者徒有慕。
况在白蘋洲，而懷石渠署。
石渠多故人，鵷鵠方騫翥。
鏘鳴尚可希，綷翼何由附。
主人頼知己，未變疇昔顧。
乘桴豈仲尼，好勇非季路。
幸依南郡帳，不學邯鄲步。
自守終日愚，都忘向時慮。
睠戀此江湖，親年當喜懼。
既獲庭闈近，又多山水趣。
邇來對明月，千里猶會晤。
長橋人絕聲，舉酒逢秋露。
迥聞孤舟笛，煙水在何處。
俯檻意無涯，跳波魚夜乳。
頗得真隠情，奚須慕巢許。
思寄梅枝香，遠隔蘭溪渡。
緘之付好風，精爽亦隨去。